ប្រទេស​ថៃ​រៀប​ចំ​ពិធី​ថ្វាយ​ព្រះ​ភ្លើង​ដល់​សព​អតីត​ព្រះ​មហាក្សត្រ Bhumibol Adulyedaj
នៅ​ពាក់​កណ្តាល​រដូវ​ភ្លៀង​មូសុង​នៃ​ប្រទេស​ថៃ ​ពួក​អ្នក​កាន់​ទុកជាង​២​សែន​នាក់​គ្រោង​នឹង​ចូលរួម​ក្នុង​ពិធីថ្វាយព្រះ​ភ្លើង​ដល់​ព្រះសព​របស់​អតីត​ព្រះ​មហាក្សត្រ Bhumibol Adulyedaj។​
បាងកក — ព្រះមហាក្សត្រ Bhumipol Adulyedajមានព្រះជន្ម៨៨ព្រះវស្សាដែលបានចូលទីវង្គតកាលពីខែតុលាឆ្នាំទៅ ត្រូវបានតម្កល់ដោយមានអ្នកកាន់ទុក្ខជិត១៣លាននាក់ចូលគោរពដែលជារឿយៗបានតម្រង់ជួររាប់ម៉ោងដើម្បីគោរពសពព្រះអង្គដែលបានសោយរាជ្យជាព្រះមហាក្សត្ររយៈពេល៧០ឆ្នាំ។ នៅឆ្នាំ២០០៦ សមាជិករាជវង្សរបស់ពិភពលោកបានប្រារព្ធខួបលើកទី៦០ឆ្នាំនៃការឡើងសោយរាជ្យរបស់ព្រះមហាក្សត្រ Bhumipol។ ឥឡូវនេះ ពួកគេមកទីនេះដើម្បីកាន់ទុក្ខ ពិធីដែលមានការតុបតែងលំអរបានត្រូវមើលការខុសត្រូវដោយព្រះមហាក្សត្រ Maha Vajiralongkorn ដែលជាបុត្រានិងជាអ្នកស្នងតំណែងជំនួសព្រះអង្គនោះបានត្រូវចូលរួមដោយព្រះមហាក្សត្រនិងសមាជិករាជវង្សមកពីប្រទេសជាង១០ រួមមានចក្រភពអង់គ្លេស ជប៉ុន ប៊ូតាន ឡេសូតូ ស៊ុយអែដនិងប្រទេសហូឡង់។ ឥស្សរជនអន្តរជាតិមកពីទ្វីបអាស៊ី អឺរ៉ុប អាហ្វ្រិកនិងអូស្រ្តាលីក៏នឹងចូលរូមពីធីថ្វាយព្រះភ្លើងសពអតីតព្រះមហាក្សត្រដែរ។សហរដ្ឋអាមេរិកជាទីកន្លែងដែលព្រះមហាក្សត្រ Bhumipolបានប្រសូត្រនៅឆ្នាំ១៩២៧នៅក្នុងទីក្រុងCambridge រដ្ឋ Massachusetts នឹងត្រូវតំណាងដោយលោក James Mattis រដ្ឋមន្រ្តីការពារប្រទេស។ លោក Gavan Butler សេដ្ឋវិទូខាងនយោបាយពីសាកលវិទ្យាល័យ Sydney ហើយកាលពីអតីតកាលជាសាស្រ្តាចារ្យនៅក្នុងប្រទេសថៃបាននិយាយថា ព្រះមហាក្សត្រ Bhumipolបានបន្តមានឥទ្ធិពលយ៉ាងខ្លាំងដល់មនុស្សរាប់ជំនាន់។ លោក Butler បាននិយាយថា៖ «ខ្ញុំបានឮមនុស្សក្មេងៗក្នុងអាយុខ្ទង់២០ឆ្នាំនិង៣០ឆ្នាំប្លាយនៅតែនិយាយពី Bhumipol ថា៖ «ជាព្រះមហាក្សត្ររបស់ខ្ញុំដែលមានឥទ្ធិពលដ៏ខ្លាំងបំផុត ទោះបីជាឥទ្ធិពលនោះមិនដឹងកើតឡើងតាមរបៀបណាក៏ដោយ។ពួកគេនៅតែហៅព្រះអង្គថា ជា«ព្រះមហាក្សត្ររបស់ខ្ញុំ‍»ដដែល‍ហើយពួកគេនឹងមានការសោកសង្វែកយ៉ាងខ្លាំងនៅថ្ងៃថ្វាយព្រះភ្លើងដល់ព្រះអង្គ‍»។ ព្រះមេរុដែលគេស្គាល់ថា Phra Meru Masបានកសាងឡើងដោយពួកវិចិត្រករថៃដែលមានតម្លៃ៩០លានដុល្លារ មានកម្ពស់ជាង៥០ម៉ែត្រ ដែលមានទម្ររាងការ៉េ៣ជាន់ ដែលម្ខាងៗមានប្រវែង៦០ម៉ែត្រ។ ការតុបតែងនិងក្បាច់ឆ្លុះបញ្ចាំងពីសាសនាហិណ្ឌូ និងព្រះពុទ្ធសាសនា កន្លែងតម្កល់កោដ្ឋធ្វើជាថ្នាក់ មានទៅដល់កំពូលស្រួច។ ព្រះមេធុដ៏សំខាន់នឹងក្លាយជាកន្លែងតម្កល់ព្រះកោដដែលធ្វើពីខ្លឹមចាន់។ ពិធីផ្លូវការចាប់ផ្តើមនៅថ្ងៃទី២៥ខែតុលា ដោយព្រះកោដ្ឋនឹងត្រូវបានគេដឹកទៅ កាន់ឈាបនដ្ឋាន។ ពិធីថ្វាយព្រះភ្លើងចុងក្រោយនឹងធ្វើឡើងនៅពេលថ្ងៃត្រង់និងរសៀលនៅថ្ងៃបន្ទាប់ដោយមានពិធីជាបន្តបន្ទាប់រហូតដល់ថ្ងៃទី២៩ ខែតុលា។ ពិធីដែលមានរយៈពេលមួយសប្តាហ៍ធ្វើឡើងទូទាំងប្រទេសថៃ។ ថ្ងៃទី២៦ខែតុលា បានត្រូវប្រកាសជាថ្ងៃឈប់សម្រាកផ្លូវការ ដោយហាងលក់ដូរទំនិញធំៗ រោង ភាពយន្ត កន្លែងលេងកំសាន្ត ទីផ្សារហិរញ្ញវត្ថុនិងស្ថាប័នផ្សេងៗទៀតត្រូវបិទទាំងអស់។ ពិធីនោះកំពុងធ្វើឡើងនៅពេលដែលមានសន្តិសុខតឹងតែង ដោយមានប៉ូលិសនិងអ្នកស្ម័គ្រចិត្ត៥ម៉ឺននាក់។ ពិធីថ្វាយព្រះភ្លើងចម្លងក៏នឹងត្រូវធ្វើឡើងនៅខេត្តជាង៧០នៅក្នុងប្រទេសថៃ។ លោក Carl Thayer ជាអ្នកវិទ្យាសាស្រ្តនយោបាយនៅសាកលវិទ្យាល័យ New South Walesនៃប្រទេសអូស្រ្តាលីបាននិយាយថាព្រះមហាក្សត្រBhumipolបានដើរតួនាទីដ៏សំខាន់នៅក្នុងទិដ្ឋភាពសង្គមនិងវប្បធម៌របស់ប្រទេសថៃ។ លោក Thayer បាននិយាយថា ៖ «តាំងពីនៅជាយុវជនដែលបានចិញ្ចឹមបីបាច់នៅក្នុងផ្នែកមួយនៅសហរដ្ឋអាមេរិករហូតដល់ក្លាយជាព្រះមហាក្សត្រប្រទេសថៃហើយអ្វីដែលអ្នកវិភាគ Duncan McCargo បានហៅថា «ព្រះអង្គបានក្លាយជាមហា ក្សត្រដ៏សំខាន់ក្នុងរាជវង្ស»ដែលនៅទីនោះអំណាចខាងសីលធម៌និងអំណាចខាងនយោបាយរបស់ព្រះអង្គបានត្រូវសុខចិត្តទទួលយកដោយភាគីសំខាន់ៗទាំងអស់នៅក្នុងប្រទេសថៃហើយជាការពិត ព្រះអង្គអាចប្រើអំណាចប្រឆាំងសម្រាប់រយៈពេលវែង។ ក៏ប៉ុន្តែ ពួកអ្នកវិភាគនិយាយថា ព្រះមហាក្សត្រ Vajiralongkorn ប្រឈមបញ្ហាសំខាន់ៗដើម្បីឲ្យទទួលបានការគោរពដូចសពព្រះបីតារបស់ព្រះអង្គ ដែលមានកិត្យានុភាពយ៉ាងខ្លាំងក្នុងចំណោមប្រជារាស្រ្តថៃ។ ប្រទេសថៃបានស្ថិតនៅក្រោមរដ្ឋាភិបាលដែលដឹកនាំដោយពួកយោធាចាប់តាំងពីរដ្ឋប្រហារនៅដើមឆ្នាំ២០១៤មក ដែលពួកអ្នកវិភាគនិយាយថា មានគោលបំណងត្រួតត្រាអន្តរកាលដ៏រលូនមួយនៅក្នុងការស្នងដំណែងនេះ។ លោក Thitinan Pongsudhirakជាអ្នកវិទ្យាសាស្រ្តនយោបាយនៅសាកលវិទ្យា ល័យ Chulalongkorn នៅក្នុងអត្ថាធិប្បាយកាលពីពេលថ្មីៗនេះបាននិយាយថា ទំនាក់ទំនងជានិមិត្តរូបកាលពីអតីតកាលរវាងពួកយោធា រាជាធិបតេយ្យនិងពួកការិយាធិបតេយ្យមិនសូវខ្ជាប់ខ្ជួនក្រោយពេលព្រះមហាក្សត្រ Bhumipol បានសោយទីវង្គត។ លោកបាននិយាយថា «អ្វីដែលជនជាតិថៃជាច្រើនកំពុងរង់ចាំមើលគឺថាតើព្រះមហាក្សត្រថ្មី Maha Vajiralongkorn មានបំណងគ្រប់គ្រងរាជយ៉ាងដូចម្តេច។ទំនាក់ទំនងរវាងមហាក្សត្រថ្មីនិងពួកមេដឹកនាំយោធាជាការសំខាន់ដើម្បីយល់ថាតើនយោបាយថ្មីរបស់ប្រទេសថៃនឹងមានលក្ខណៈយ៉ាងដូចម្តេចនោះ»។ លោក Martin Stuart Fox ជាអ្នកវិទ្យាសាស្រ្តនយោបាយនៅឯសាកលវិទ្យាល័យ Queenslandនិយាយថា កម្លាំងរាជានិយមថៃប្រឈមបញ្ហានិងភាពមិនប្រាកដប្រជានៅពេលដែលប្រទេសថៃចេញពីរយៈពេលនៃការកាន់ទុក្ខនោះ។ លោកបាននិយាយថា៖ «ព្រះមហាក្សត្រ Bhumipol ជាក្សត្រសោយរាជ្យយូរជាងគេបង្អស់នៅក្នុងប្រវត្តិសាស្រ្តប្រទេសថៃ។ ដូច្នេះ ពិភពសាសនាព្រះពុទ្ធមានជំនឿទៅលើការធ្វើអំពើល្អ អ្វីដែលសំខាន់នោះគឺអន្តរកាលនឹងត្រូវផ្លាស់ប្តូរពីរបបរាជាធិបតេយ្យដែលមានស្ថិរភាពមួយនៅក្រោមព្រះមហាក្សត្រ Bhumipol នេះ ថ្វីបើរដ្ឋប្រហារខាងយោធាទាំងអស់ធ្វើឲ្យមានអស្ថិរភាពនិងអនាគតដែលមិនអាចទស្សន៍ទាយបានសម្រាប់ប្រទេសថៃ »៕